ଟିଟିଲାଗଡ଼ : (ସଞ୍ଜୟ କୁମାର ନାୟକ) ଗତ ୧୪.୧୦.୨୦୨୨ ତାରିଖ ଦିନ ରଘୁନାଥ ପଡ଼ାର ହନୁମାନ ପ୍ରସାଦ ଜୈନ ଟିଟିଲଗଡ ଥାନାରେ ଘରୁ ଚୋରି ହୋଇଥିବା ଏକ ରିପୋର୍ଟ ଦାୟର କରିଥିଲେ। ୧୦.୧୦.୨୦୨୨ ତାରିଖରୁ ସେ ନିଜ ସ୍ତ୍ରୀ ଙ୍କ ଚିକିସ୍ସା ନିମନ୍ତେ କଟକ ଯାଇଥିଲେ ଏବଂ ୧୪.୧୦.୨୦୨୨ ତାରିଖ ଘରକୁ ଫେରିଥିଲେ। ଘରକୁ ଫେରି ଦେଖିବାକୁ ପାଇଲେ ଯେ ତାଙ୍କ ଘରର ମେନ ଗେଟ ତଥା ଅନ୍ୟ କବାଟର ତାଲା ଭାଙ୍ଗି କିଛି ଦୁର୍ବୃତ୍ତ ସୁନା ତଥା ରୁପା ଗହଣା ସବୁ ଚୋରି କରି ନେଇଯାଇଛନ୍ତି। ଏହି ସମ୍ବନ୍ଧରେ ଉକ୍ତ ମକଦ୍ଦମା ରୁଜ୍ଜୁ କରାଯାଇ ଏସପି ବଲାଙ୍ଗିରଙ୍କ ନିର୍ଦେଶ କ୍ରମେ ଟିଟିଲାଗଡ଼ ଥାନାଧିକାରୀ ଶ୍ରୀ ରଞ୍ଜନ କୁମାର ବରିହାଙ୍କ ତତ୍ବାବଧାନରେ ଏସଆଇ ନରେନ୍ଦ୍ର ଛତ୍ର , ଏସଆଇ ଦେବାଶିଷ ଶତପଥି, କନେଷ୍ଟବଳ ରାମ ବଗର୍ତି , ଓଏପିଏଫ ପୀତାମ୍ବର ପୁଝାରି ଆଦିଙ୍କୁ ନେଇ ଏକ ସ୍ବତନ୍ତ୍ର ଟିମ ଗଠନ କରାଯାଇଥିଲା ।
ଅନେକ ପରିଶ୍ରମ ପରେ ଉକ୍ତ ଟିମ ଏହି ଘଟଣାର ମାଷ୍ଟର ମାଇଣ୍ଡ ରିପୋର୍ଟକାରୀଙ୍କ ଘରେ ରହୁଥିବା ସୁଗମ ଚରଣ ବେହେରା ଏବଂ ତାଙ୍କ ସହଯୋଗୀ ମହେଶ କୁମାର ଶର୍ମା ଓ ଗଙ୍ଗା ହନୁମାନକୁ ଧରିବାରେ ସଫଳ ହେଇଥିଲା । ତାଙ୍କଠାରୁ ସୁନା/ରୂପା ଗହଣା ଯଥା ସୁନା ମୁଦି , ରୂପା ମୁଦି , ସୁନା କାନଫୁଲ , ରୂପା କଏନ ଇତ୍ୟାଦି ତଥା ବଳକା ଅଳଙ୍କାରକୁ ବିକ୍ରି କରି ପାଇଥିବା ୧,୩୩,୦୦୦ ଟଙ୍କା ତଥା ଏହି ଚୋରିରେ ବ୍ଯବହୃତ ହେଇଥିବା ସ୍କୁଟରକୁ ଜବତ କରିବାରେ ସଫଳ ହେଇଛି ଟିଟିଲାଗଡ଼ ପୋଲିସ। ଉକ୍ତ ଆନ୍ତଜିଲ୍ଲା ତିନିଜଣ ଚୋରଙ୍କୁ ଗିରଫ କରି କୋର୍ଟ ଚାଲାଣ କରାଯାଇଥିବା ସୂଚନା ଦେଇଛନ୍ତି ଥାନାଧିକାରୀ ରଞ୍ଜନ କୁମାର ବରିହା।
